РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/470-13

3. децембар 2013. године

Б е о г р а д

З А П И С Н И К

57. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ

ТРОШЕЊА ЈАВНИХ СРЕДСТАВА ОДРЖАНЕ 2. ДЕЦЕМБРА 2013. ГОДИНЕ

Седница је почела у 13,10 часова.

Седницом је председавала Весна Ковач, председник Одбора.

Седници су присуствовали чланови Одбора: Зоран Антић, Верољуб Арсић, Војислав Вујић, Жика Гојковић, мр Божидар Ђелић, Золтан Пек, Александар Сенић Драган Томић и Момо Чолаковић и заменици чланова Одбора: Дејан Раденковић заменик Зорана Касаловића, др Владимир Маринковић заменик др Милорада Мијатовића, Мирјана Марјановић заменик Душице Николић и Зоран Пралица заменик Радмила Костића.

Седници нису присуствовали чланови Одбора: Зоран Касаловић, Радмило Костић, Бојан Ђурић, др Милорад Мијатовић, Душица Николић, Радојко Обрадовић и Ђорђe Стојшић.

На позив председника Одбора, седници су присуствовали: Лазар Крстић, министар финансија; Никола Ћорсовић, државни секретар у Министарству финансија; Ирина Стевановић Гавровић, помоћник министра финансија; Марко Лазаревић, саветник министра финансија; Нада Мирковић, начелник буџета у Министарству финансија; Павле Петровић, председник Фискалног савета; Владимир Вучковић и Никола Алтипармаков, чланови Фискалног савета и Данко Бечеревић, специјални саветник у Фискалном савету.

На предлог председника, Одбор је једногласно утврдио следећи

Д н е в н и р е д

1. Предлог закона о изменама и допунама Закона о буџетском систему;

2. Предлог закона о измени Закона о пензијском и инвалидском осигурању;

3.Предлог закона о изменама и допунама Закона о порезу на доходак грађана;

4. Предлог закона о изменама и допунама Закона о дувану;

5. Предлог закона о изменама Закона о порезу на додату вредност;

6. Предлог закона о изменама и допунама Закона о порезу на добит правних лица;

7. Предлог закона о изменама и допунама Закона о пореском поступку и пореској администрацији;

8. Предлог закона о изменама и допунама Закона о доприносима за обавезно социјално осигурање;

9. Предлог закона о измени Закона о платама државних службеника и намештеника;

10. Предлог закона о умањењу нето прихода лица у јавном сектору;

11. Предлог закона о изменама Закона о враћању одузете имовине и обештећењу;

12. Предлог закона о буџету Републике Србије за 2014. годину са Предлогом одлуке о давању сагласности на Финансијски план Републичког фонда за пензијско и инвалидско осигурање за 2014. годину, Предлогом одлуке о давању сагласности на Финансијски план Репубичког фонда за здравствено осигурање за 2014. годину, Предлогом одлуке о давању сагласности на Финансијски план Фонда за социјално осигурање војних осигураника за 2014. годину и Предлогом одлуке о давању сагласности на Финансијски план Националне службе за запошљавање за 2014. годину;

13. Предлог одлуке о давању сагласности на Одлуку о изменама и допунама Финансијског плана Републичког фонда за здравствено осигурање за 2013.годину;

14. Предлог одлуке о давању сагласности на Одлуку о изменама и допунама Финансијског плана Националне служба за запошљавање за 2013. годину;

15. Констатовање престанка функције члана Савета гувернера Народне банке Србије, мр Ивана Николића;

16. Р а з н о.

**Прва тачка дневног реда:** ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О БУЏЕТСКОМ СИСТЕМУ

Одбор је размотрио Предлог закона о изменама и допунама Закона о буџетском систему, у начелу и поднео Извештај Народној скупштини.

Уводну реч добио је Лазар Крстић, министар финансија. Он је на почетку збирно говорио о сету предлога финансијских закона. Министар је истакао да је Предлог закона о буџету другачији него претходних година. По његовим речима, пратећи финансијски закони представљају пакет економских мера, које је Влада представила у октобру.

Што се тиче Закона о буџетском систему, то је један од пратећих закона који омогућавају буџет. Изменама овог закона врши се усклађивање са Предлогом закона о буџету и његово доношење.

У дискусији је истакнуто да нови буџет представља задуживање за додатних 6,5 милијарди евра. Такође, Влада је занемарила да предвиди средства за мере запошљавања. Буџетом нису предвиђена средства за пораст пензија. Наглашено је и да су средства за подстицај грађевинске индустрије, која је некада била једна од водећих грана привреде изузетно мала. У буџету је предвиђено и три милијарде динара мање за подстицај пољопривреде. Садашња Влада је затекла суверени дуг од 15 милијарди евра, у међувремену се дуг повећао на 21 милијарду, а новим предлогом буџета предвиђа се повећање сувереног дуга на 26,5 милијарди евра.

Такође наглашено је и да ова Влада мора да покрива пропусте претходне, која се енормно задуживала. Садашња Влада у далеко тежим околностима има боље резултате од претходне.

У дискусији су учествовали: Божидар Ђелић и Верољуб Арсић.

Одбор је већином гласова (9 за, 2 против, 1 уздржан) усвојио Предлог закона о изменама и допунама Закона о буџетском систему, у начелу.

За известиоца Одбора на седници Народне скупштине одређена је Весна Ковач, председник Одбора.

**Друга тачка дневног реда:** ПРЕДЛОГ ЗАКОНА О ИЗМЕНИ ЗАКОНА О ПЕНЗИЈСКОМ И ИНВАЛИДСКОМ ОСИГУРАЊУ

Одбор је размотрио Предлог закона о измени Закона о пензијском и инвалидском осигурању, у начелу и поднео Извештај Народној скупштини.

Лазар Крстић, представник предлагача је истакао да предложене измене представљају техничко усклађивање.

У дискусији је истакнуто да наведени предлог закона не представља само техничко усклађивање, већ да доноси директан пад куповне моћи пензионера. Не постоји компензаторни механизам који би заштитио најсиромашније пензионере. Због пада куповне моћи пензионера, дошло је до пада тражње, пре свега за домаћом робом.

Истакнуто је и да је садашња Влада наследила многе економске проблеме од претходне Владе, садашња Влада мора да решава те проблеме, који нису њена кривица.

У дискусији су учествовали: Лазар Крстић, Божидар Ђелић, Милорад Мијатовић и Верољуб Арсић.

Одбор је већином гласова (8 за, 2 против, 1 уздржан) усвојио Предлог закона о измени Закона о пензијском и инвалидском осигурању, у начелу. Због техничких проблема, народни посланик Момо Чолаковић није био у могућности да гласа.

За известиоца Одбора на седници Народне скупштине одређена је Весна Ковач, председник Одбора.

**Трећа тачка дневног реда:** ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОРЕЗУ НА ДОХОДАК ГРАЂАНА

Одбор је размотрио Предлог закона о изменама и допунама Закона о порезу на доходак грађана у начелу и поднео Извештај Народној скупштини.

У дискусији су учествовали: Лазар Крстић и Божидар Ђелић

Лазар Крстић, представник предлагача је објаснио да је овим изменама, регулисана пореска основица за лица која остварују доходак радом у иностранству, тако што се од пореске основице одбијају њихови трошкови у иностранству. Такође, регулисана је и пореска основица лица која свој доходак остварују продајом пољопривредних и шумских производа. Ова питања су до сада стварала доста административних баријера и због тога се и уводе ове измене.

Божидар Ђелић је подсетио да је ово трећи пут да се врше измене овог закона у мандату ове Владе.

Одбор је већином гласова (11 за, 1 против) усвојио Предлог закона о изменама и допунама Закона о порезу на доходак грађана, у начелу.

За известиоца Одбора на седници Народне скупштине одређена је Весна Ковач, председник Одбора.

**Четврта тачка дневног реда:** ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ДУВАНУ

Одбор је размотрио Предлог закона о изменама и допунама Закона о дувану, у начелу и поднео Извештај Народној скупштини.

Лазар Крстић, представник предлагача је изјавио да је суштина овог Предлога закона стварање ппредуслова за борбу против сиве економије, кроз повећање казни за лица која се баве илегалном трговином дуванских производа.

У дискусији је изнето да је претходно повећање акциза довело до пораста шверца дувана. Такође, третман хрватских произвођача, еквивалентан као да је Хрватска и даље део ЦЕФТА споразума ставља у неравноправну позицију домаће произвођаче дувана.

У дискусији је учествовао Божидар Ђелић.

Одбор је већином гласова (9 за, 1 против, 1 уздржан) усвојио Предлог закона о изменама и допунама Закона о дувану, у начелу. Због техничких проблема, народни посланик Момо Чолаковић није био у могућности да гласа.

За известиоца Одбора на седници Народне скупштине одређена је Весна Ковач, председник Одбора.

**Пета тачка дневног реда:** ПРЕДЛОГ ЗАКОНА О ИЗМЕНАМА ЗАКОНА О ПОРЕЗУ НА ДОДАТУ ВРЕДНОСТ

Одбор је размотрио Предлог закона о изменама Закона о порезу на додату вредност, у начелу и поднео Извештај Народној скупштини.

Лазар Крстић, министар финансија је истакао да је суштина измене овог закона повећање ниже стопе ПДВ-а са 8% на 10%. Додао је и да се одустало од пребацивања ПДВ-а на хотелске услуге из ниже у вишу стопу, због ризика да значајно опадне промет ових услуга у унутрашњости Србије.

У дискусији је објашњено да ће ово повећање ПДВ-а на основне животне намирнице довести до пораста цена, самим тим до драстичног пада стандарда најсиромашнијих грађана. Истакнуто је да све ове промене сета финансијских закона иду у правцу увођења реда у држави.

Министру је постављено питање на који начин ће повећање ниже стопе ПДВ-а довести до сузбијања сиве економије.

Лазар Крстић је објаснио да неће довести до сузбијања сиве економије, већ је то мера коју је Влада морала да преузме због појаве сиве економије.

У дискусији су учествовали: Лазар Крстић, Божидар Ђелић, Весна Ковач, Верољуб Арсић, Владимир Маринковић и Дејан Раденковић.

Одбор је већином гласова (9 за, 4 против) усвојио Предлог закона о изменама Закона о порезу на додату вредност, у начелу.

За известиоца Одбора на седници Народне скупштине одређена је Весна Ковач, председник Одбора.

**Шеста тачка дневног реда:** ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОРЕЗУ НА ДОБИТ ПРАВНИХ ЛИЦА

Одбор је размотрио Предлог закона о изменама и допунама Закона о порезу на добит правних лица, у начелу и поднео Извештај Народној скупштини.

Лазар Крстић, министар финансија је истакао да је до ових измена довела анализа пореских подстицаја у земљама у окружењу и да ће измене овог закона довести до равномернијег регионалног развоја.

У дискусији је наглашено да предложене измене укидају пореске подстицаје за правна лица која инвестирају и самим тим то је казна за њих, док за она предузећа која не инвестирају предложене мере су неутралне.

Министру је постављено питање на који начин ће држава привући стране инвеститоре, с обзиром да им овим изменама укида олакшице.

Министар је одговорио да је за привлачење инвестиција кључна макрофискална стабилност и борба против корупције, а не наведене олакшице.

У дискусији су учествовали: Лазар Крстић, Божидар Ђелић и Весна Ковач.

Одбор је већином гласова (8 за, 4 против) усвојио Предлог закона о изменама и допунама Закона о порезу на добит правних лица, у начелу.

За известиоца Одбора на седници Народне скупштине одређена је Весна Ковач, председник Одбора.

**Седма тачка дневног реда:** ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ПОРЕСКОМ ПОСТУПКУ И ПОРЕСКОЈ АДМИНИСТРАЦИЈИ

Одбор је размотрио Предлог закона о изменама и допунама Закона о пореском поступку и пореској администрацији, у начелу и поднео Извештај Народној скупштини.

Лазар Крстић је објаснио да овај Предлог закона омогућава електронску наплату и обједињену пореску пријаву.

Посланици су поздравили увођење обједињене пореске пријаве,. и истакли да је тренд да већ годинама постоји одлив квалитетних кадрова из пореске управе.

У дискусији су учествовали: Лазар Крстић, Божидар Ђелић и Дејан Раденковић.

Одбор је већином гласова (9 за, 1 против, 1 уздржан) усвојио Предлог закона о изменама и допунама Закона о пореском поступку и пореској администрацији у начелу. Због техничких проблема, народни посланик Момо Чолаковић није био у могућности да гласа.

За известиоца Одбора на седници Народне скупштине одређена је Весна Ковач, председник Одбора.

**Осма тачка дневног реда:** ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ДОПРИНОСИМА ЗА ОБАВЕЗНО СОЦИЈАЛНО ОСИГУРАЊЕ

Одбор је размотрио Предлог закона о изменама и допунама Закона о доприносима за обавезно социјално осигурање, у начелу и поднео Извештај Народној скупштини.

У дискусији су учествовали: Лазар Крстић и Божидар Ђелић.

Лазар Крстић је објаснио да је у питању измена техничке природе.

Божидар Ђелић је истакао да је овај закон већ мењан у јулу ове године.

Одбор је већином гласова (9 за, 2 против, 1 уздржан) усвојио Предлог закона о изменама и допунама Закона о доприносима за обавезно социјално осигурање, у начелу.

За известиоца Одбора на седници Народне скупштине одређена је Весна Ковач, председник Одбора.

**Девета тачка дневног реда:** ПРЕДЛОГ ЗАКОНА О ИЗМЕНИ ЗАКОНА О ПЛАТАМА ДРЖАВНИХ СЛУЖБЕНИКА И НАМЕШТЕНИКА

Одбор је размотрио Предлог закона о измени Закона о платама државних службеника и намештеника, у начелу и поднео Извештај Народној скупштини.

Лазар Крстић, министар финансија је истакао да је суштина ових измена да ће убудуће функционери након престанка функције, добијати три плате, а не шест као до сада.

Министру је постављено питање колики су ефекти ових мера.

Министар је одговорио да су ефекти ових мера јасно изнети у Фискалној стратегији.

У дискусији су учествовали: Лазар Крстић, Божидар Ђелић, Дејан Раденковић и Верољуб Арсић.

Одбор је већином гласова (9 за, 1 уздржан) усвојио Предлог закона о измени Закона о платама државних службеника и намештеника, у начелу.

За известиоца Одбора на седници Народне скупштине одређена је Весна Ковач, председник Одбора.

**Десета тачка дневног реда:** ПРЕДЛОГ ЗАКОНА О УМАЊЕЊУ НЕТО ПРИХОДА ЛИЦА У ЈАВНОМ СЕКТОРУ

Одбор је размотрио Предлог закона о умањењу нето прихода лица у јавном сектору, у начелу и поднео Извештај Народној скупштини.

У дискусији су учествовали: Лазар Крстић и Божидар Ђелић.

Лазар Крстић, министар финансија је нагласио да је ово привремена и непопуларна мера, а да је дугорочно решење увођење платних разреда. Тренутно у државној управи постоји 900 различитих коефицијената за плате, и да мора доћи до усаглашавања.

Одбор је већином гласова (9 за, 2 против) усвојио Предлог закона о умањењу нето прихода лица у јавном сектору, у начелу.

За известиоца Одбора на седници Народне скупштине одређена је Весна Ковач, председник Одбора.

**11. тачка дневног реда:** ПРЕДЛОГ ЗАКОНА О ИЗМЕНАМА ЗАКОНА О ВРАЋАЊУ ОДУЗЕТЕ ИМОВИНЕ И ОБЕШТЕЋЕЊУ

Одбор је размотрио Предлог закона о изменама Закона о враћању одузете имовине и обештећењу, у начелу и поднео Извештај Народној скупштини.

Лазар Крстић, представник предлагача је истакао да је суштина овог Предлога закона померање рока за исплату аконтације за одузету имовину, за годину дана, као и свођење аконтације на 10% од утврђене вредности одузете имовине.

У дискусији је изнето да је ово кршење Закона о реституцији, који је донела претходна Влада. То је и кршење права власника одузете имовине. Такође, наглашено је да на наменском рачуну Трезора постоје средства у износу од 150 милиона евра, која су намењена само за сврху обештећења и да би држава та средства требала да исплати власницима одузете имовине.

У дискусији су учествовали: Лазар Крстић и Божидар Ђелић.

Одбор је већином гласова (8 за, 1 против) усвојио Предлог закона о изменама Закона о враћању одузете имовине и обештећењу, у начелу.

За известиоца Одбора на седници Народне скупштине одређена је Весна Ковач, председник Одбора.

Седница је прекинута у 16,00 часова, да би се направила краћа пауза.

Седница је настављена у 16,25 часова.

**12. тачка дневног реда:** ПРЕДЛОГ ЗАКОНА О БУЏЕТУ РЕПУБЛИКЕ СРБИЈЕ ЗА 2014. ГОДИНУ СА ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН РЕПУБЛИЧКОГ ФОНДА ЗА ПЕНЗИЈСКО И ИНВАЛИДСКО ОСИГУРАЊЕ ЗА 2014. ГОДИНУ, ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН РЕПУБИЧКОГ ФОНДА ЗА ЗДРАВСТВЕНО ОСИГУРАЊЕ ЗА 2014. ГОДИНУ, ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН ФОНДА ЗА СОЦИЈАЛНО ОСИГУРАЊЕ ВОЈНИХ ОСИГУРАНИКА ЗА 2014. ГОДИНУ И ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН НАЦИОНАЛНЕ СЛУЖБЕ ЗА ЗАПОШЉАВАЊЕ ЗА 2014. ГОДИНУ

Одбор је размотрио Предлог закона у начелу и на основу члана 156. став 3. и 174. став 1. Пословника Народне скупштине поднео Извештај Народној скупштини.

У дискусији су учествовали: Павле Петровић, Лазар Крстић, Божидар Ђелић, Весна Ковач, Верољуб Арсић и Момо Чолаковић, Владимир Маринковић и Милорад Мијатовић.

Павле Петровић, председник Фискалног савета је указао да је први пут до сада буџет јасно представљен, тј. да показује реално стање јавних финансија. Први пут дефицит није прикривен, него се његова висина јасно види. Стање у јавним финансијама није сјајно, али може да се поправи. По његовим речима, три су основне линије по којима треба да тече опоравак јавних финансија. Прва је сређивање стања у јавним предузећима и државним банкама, друга смањење дефицита и уштеде, а трећа свеобухватне реформе и доношење закона који би били потпора тим реформама.

Лазар Крстић, представник предлагача је истакао да је буџет реалан и да је то први корак ка дугорочној финансијској консолидацији. По његовим речима, ова Влада је признала тешко стање у коме се јавне финансије налазе и донела је неке храбре и тешке одлуке.

У дискусији је је речено да када је овај буџет у питању, две ствари су за похвалу. Прва је што је буџет на време ушао у процедуру, а друга је што је буџет заиста транспарентнији, него претходни. Приходна страна овог буџета је прецењена, али не онолико као код претходног буџета. Тада су приходи прецењени за милијарду евра, што износи око 15%. Овај буџет показује даље смањење стандарда грађана, смањење државне потрошње и самим тим стагнацију српске економије, односно нулти раст уз пораст инфлације.

Од министра је затражено објашњење у вези откупа потраживања од предузећа у реструктурирању који се налази у економској класификацији 621 Предлога закона о буџету.

Министар је одговорио да је новац са те економске класификације предвиђен за откуп потраживања радника предузећа у реструктурирању, у износу њихове минималне зараде и за отпремнине оних радника који буду одређени као технолошки вишак.

Истакнуто је и да постоји жеља опозиције да критикује по сваку цену без икаквог разлога. Критикују се инвестиције у јавни сектор који представља производњу и који доноси приходе. Такође, наглашено је да у наредној години из буџета треба исплатити 114 милијарди динара, само на име камата за преузете кредите.

Одбор је већином гласова (7 за, 2 против) усвојио Предлог закона о буџету Републике Србије за 2014. годину са Предлогом одлуке о давању сагласности на Финансијски план Републичког фонда за пензијско и инвалидско осигурање за 2014. годину, Предлогом одлуке о давању сагласности на Финансијски план Републичког фонда за здравствено осигурање за 2014. годину, Предлогом одлуке о давању сагласности на Финансијски план Фонда за социјално осигурање војних осигураника за 2014. годину и Предлогом одлуке о давању сагласности на Финансијски план Националне службе за запошљавање за 2014. годину, у начелу. Због техничких проблема, народни посланик Мирјана Марјановић није била у могућности да гласа.

За известиоца Одбора на седници Народне скупштине одређена је Весна Ковач, председник Одбора.

Божидар Ђелић је инсистирао да се у Записник унесе да је грешком гласао да се прихвати Предлог закона о изменама и допунама Закона о пореском поступку и пореској администрацији.

**13. тачка дневног реда:** ПРЕДЛОГ ОДЛУКЕ О ДАВАЊУ САГЛАСНОСТИ НА ОДЛУКУ О ИЗМЕНАМА И ДОПУНАМА ФИНАНСИЈСКОГ ПЛАНА РЕПУБЛИЧКОГ ФОНДА ЗА ЗДРАВСТВЕНО ОСИГУРАЊЕ ЗА 2013.ГОДИНУ

Одбор је размотрио Предлог одлуке о давању сагласности на Одлуку о изменама и допунама Финансијског плана Републичког фонда за здравствено осигурање за 2013.годину и поднео Извештај Народној скупштини.

Божидар Ђелић је затражио да се сазове седница Одбора на којој би били у обавези да присуствују директор Републичког фонда за здравствено осигурање, директор Републичког фонда за пензијско и инвалидско осигурање и директор Националне службе за запошљавање и да то у будућности постане пракса са сваким предлогом буџета.

Одбор је већином гласова (8 за, 1 против) усвојио Предлог одлуке о давању сагласности на Одлуку о изменама и допунама Финансијског плана Републичког фонда за здравствено осигурање за 2013.годину

За известиоца Одбора на седници Народне скупштине одређена је Весна Ковач, председник Одбора.

**14. тачка дневног реда:** ПРЕДЛОГ ОДЛУКЕ О ДАВАЊУ САГЛАСНОСТИ НА ОДЛУКУ О ИЗМЕНАМА И ДОПУНАМА ФИНАНСИЈСКОГ ПЛАНА НАЦИОНАЛНЕ СЛУЖБЕ ЗА ЗАПОШЉАВАЊЕ ЗА 2013. ГОДИНУ

Одбор је размотрио Предлог одлуке о давању сагласности на Одлуку о изменама и допунама Финансијског плана Националне службе за запошљавање за 2013. годину и поднео Извештај Народној скупштини.

Одбор је већином гласова (9 за, 1 против) усвојио Предлог одлуке о давању сагласности на Одлуку о изменама и допунама Финансијског плана Националне службе за запошљавање за 2013. годину

За известиоца Одбора на седници Народне скупштине одређена је Весна Ковач, председник Одбора.

**15. тачка дневног реда:** КОНСТАТОВАЊЕ ПРЕСТАНКА ФУНКЦИЈЕ ЧЛАНА САВЕТА ГУВЕРНЕРА НАРОДНЕ БАНКЕ СРБИЈЕ, МР ИВАНА НИКОЛИЋА

Одбор је једногласно (11 за) констатовао престанак функције члана Савета гувернера Народне банке Србије, мр Ивана Николића.

**16. тачка дневног реда:** РАЗНО.

Владимир Маринковић је указао да Одбор треба на некој од наредних седница изабере члана и заменика члана који би представљали Одбор у Регионалној мрежи парламентарних одбора за економију, финансије и европске интеграције.

Одбор је једногласно прихватио предлог Божидара Ђелића да се на седницу Одбора позову директори републичких фондова.

Саставни део овог Записника чини тонски снимак седнице Одбора.

Седница Одбора је закључена у 18,20 часова.

СЕКРЕТАР ОДБОРА ПРЕДСЕДНИК ОДБОРА

Милена Сандић Весна Ковач